stanford-oval/wikipedia huggingface dataset:
פרשת דברים
הוראות לדיינים

בתחילת הפרשה, מזכיר משה לבני ישראל את מינוי השופטים בפרשת יתרו:
וָאֲצַוֶּה אֶת שֹׁפְטֵיכֶם בָּעֵת הַהִוא לֵאמֹר: שָׁמֹעַ בֵּין אֲחֵיכֶם וּשְׁפַטְתֶּם צֶדֶק, בֵּין אִישׁ וּבֵין אָחִיו וּבֵין גֵּרוֹ. לֹא תַכִּירוּ פָנִים בַּמִּשְׁפָּט, כַּקָּטֹן כַּגָּדֹל תִּשְׁמָעוּן, לֹא תָגוּרוּ מִפְּנֵי אִישׁ כִּי הַמִּשְׁפָּט לֵאלֹהִים הוּא, וְהַדָּבָר אֲשֶׁר יִקְשֶׁה מִכֶּם תַּקְרִבוּן אֵלַי וּשְׁמַעְתִּיו. וָאֲצַוֶּה אֶתְכֶם בָּעֵת הַהִוא אֵת כָּל הַדְּבָרִים אֲשֶׁר תַּעֲשׂוּן.
על פי מוני המצוות, מחדשת הפרשה שתי מצוות לא תעשה המיועדות לדיינים בעם ישראל: "לא תכירו פנים במשפט", האוסרת על מינוי דיין שאינו בקיא בדיני התורה, ו"לא תגורו מפני איש", האוסרת על הדיינים להכריע במשפט מתוך פחד.
רבי יצחק קארו מפרש מתוך הפרשה חמש אזהרות לעיוות הדין:
"שמוע בין אחיכם ושפטתם צדק", לפי שהדיין יעוֵת הדין לאחת מהחמש סיבות.

האחד, לפי ששמע לאחד מבעלי דינין קודם שיבא בעל דין חבירו והטעים טענותיו לב"ד, לזה אמר "שמוע בין אחיכם".

השני, לפי שאוהב לאחד מהם, לזה אמר "לא תכירו פנים במשפט".

השלישי, לפי שאחד מהם גדול זקן ונשוא פנים, לזה אמר "כקטן כגדול תשמעון".

הרביעי, לפי שאחד מהם רשע ואלם, לזה אמר "לא תגורו מפני איש".

החמישי, לחסרון ידיעה בדין ההוא, "והדבר אשר יקשה מכם תקריבון אלי ושמעתיו".
מבנה הפרשה

בפרשת דברים יש 105 פסוקים, אשר מאגדים פרשיה פתוחה אחת ועוד 5 סתומות. הפרשה מכילה 3 סדרים, כאשר הפרשה מתחילה בתחילת ספר ולכן גם בתחילת פרק וסדר הפרשה מסתיימת בסוף סדר וזאת בניגוד לכך שהיא מסתיימת באמצע הפרק.
תאריכי הקריאה

השבת בה קוראים את פרשת דברים יכולה לחול בארבעה תאריכים שונים:
שנת זשה, בחה, בשה וגכה - ד' באב
שנת השג, זחג, זשג ובחג - ו' באב
שנת החא, השא וזחא - ח' באב
שנת הכז, בשז וגכז - ט' באב
הפטרה

ההפטרה המקורית לפרשת דברים, הקשורה לנושא הפרשה, היא בספר ירמיהו, פרק ל', פסוקים ד'–כ"ב. ההפטרה היא נבואה נחמה של ירמיהו לעם ישראל, הפותחת באופן דומה לפתיחת הפרשה: "ואלה הדברים אשר דבר". הפטרה זו מתועדת בכתבי הגאונים ובמשנה תורה לרמב"ם.
אולם, מכיוון שהשבת שבה קוראים את פרשת דברים היא השבת שלפני תשעה באב, אין נוהגים להפטיר בהפטרת הפרשה. במקומה, מפטירים בעניין חטאי עם ישראל, בהפטרה השלישית מתלת דפורענותא. במקורות המוקדמים מכונה שבת זו "שבת איכה", והרמב"ם מציין שנוהגים להפטיר מפסוק כ"א ("איכה הייתה לזונה קריה נאמנה"). המנהג הנפוץ כיום (מנהגי אשכנז, הספרדים, מנהג התימנים השאמי, איטליה ורומניא) הוא להרחיב הפטרה זו, ולהפטיר את רוב הפרק הראשון של ספר ישעיהו, מפסוק א' ("חזון ישעיהו") עד פסוק כ"ז. בהתאם לכך, מכונה כיום שבת זו "שבת חזון". אולם, למנהג התימנים הבלדי מפטירים הפטרת "חזון" בשבת הקודמת, ולכן מתחילים רק מ"איכה הייתה לזונה" וממשיכים עד פסוק ל"א. במנהג לוב וג'רבה מפטירים "משא גיא חזיון" (ספר ישעיהו, פרק כ"ב), ובעבר היו מנהגי הפטרה נוספים בשבת זו.
הערות שוליים

↑  חב"ד | נושאי פרשת השבוע | פרשת דברים, באתר chabad.org.il
↑  משנה תורה לרמב"ם, ספר אהבה, סדר התפילה, סדר ההפטרות.
↑  יש חוקרים שסברו שבתקופה קדומה נהגו בנוסח ארץ ישראל לקרוא בתור הפטרה את מגילת איכה עצמה, אך אין לכך כל תיעוד.
↑  משנה תורה לרמב"ם, ספר אהבה, הלכות תפילה וברכת כהנים, פרק י"ג, הלכה י"ט.
↑  בנימין אליצור, "מפורענות לנחמה: מנהגי הקריאה וההפטרה הקדומים בשבתות הפורענות והנחמה ובתשעה באב", דרך אגדה יב (תשע"ג), עמ' 271–275, וראו שם על מנהגי הפטרה קדומים נוספים בשבת זו.
| פרשות השבוע |
| --- | --- | --- |
| ספר בראשית | בראשית • נח • לך לך • וירא • חיי שרה • תולדות • ויצא • וישלח • וישב • מקץ • ויגש • ויחי |  |
| ספר שמות | שמות • וארא • בא • בשלח • יתרו • משפטים • תרומה • תצוה • כי תשא • ויקהל • פקודי |  |
| ספר ויקרא | ויקרא • צו • שמיני • תזריע • מצורע • אחרי מות • קדושים • אמור • בהר • בחוקותי |  |
| ספר במדבר | במדבר • נשא • בהעלותך • שלח לך • קרח • חקת • בלק • פינחס • מטות • מסעי |  |
| ספר דברים | דברים • ואתחנן • עקב • ראה • שופטים • כי תצא • כי תבוא • נצבים • וילך • האזינו • וזאת הברכה |  |
| ספר דברים |
| --- | --- | --- |
| פרשת דברים | ערבות מואב • חטא המרגלים • חטא המעפילים |  |
| פרשת ואתחנן | עשרת הדיברות • שמע ישראל • שמע ישראל (פרשיה) • תפילין |  |
| פרשת עקב | כוחי ועוצם ידי • תורת הגמול • חטא העגל • והיה אם שמוע • ברכת המזון • שבעת המינים • לא תערץ מפניהם |  |
| פרשת ראה | היתר אכילת בשר • נביא שקר • מסית • עיר הנידחת • סימני כשרות בבעלי חיים • תרומות ומעשרות • שמיטת כספים • עבד עברי • שלוש רגלים • עלייה לרגל |  |
| פרשת שופטים | משפט עברי • איסור שוחד • איסור עבודה זרה • זקן ממרא • מצוות מינוי מלך • זרוע, לחיים וקיבה • ראשית הגז • כישוף • אוב • ידעוני • חובר חבר • רוצח בשגגה • עיר מקלט • עדות שקר • עדים זוממים • לא תערוץ מפניהם • הלכות מלחמה • כהן משוח מלחמה • מצוות קריאה לשלום במלחמה • בל תשחית • עגלה ערופה |  |
| פרשת כי תצא | אשת יפת תואר • משפט הבכורה • בן סורר ומורה • תלייה • השבת אבידה • לא ילבש • מוציא שם רע • מפתה • איסור קדשה • גירושין • ייבום וחליצה • ממזר • מצוות טעינה • איסור ריבית • משכון • הלנת שכר • מתנות עניים • לא תחסום שור בדישו • כלאי הכרם • לא תחרוש בשור ובחמור יחדו • שעטנז • לא ילבש • השבת אבדה • איסור גנבת נפש • אתנן זונה ומחיר כלב • קבורת המת • שילוח הקן • מצוות מעקה • ציצית • נדרים • מלקות |  |
| פרשת כי תבוא | מקרא ביכורים • וידוי מעשרות • מעמד הר גריזים והר עיבל |  |
| פרשת נצבים | תשובה • קיבוץ גלויות |  |
| פרשת וילך | הקהל • הסמכת יהושע • כתיבת משה את התורה |  |
| פרשת האזינו | שירת האזינו |  |
| פרשת וזאת הברכה | ברכת משה • מות משה • הר נבו |  |
| דמויות מרכזיות | משה • יהושע בן נון |  |
ספר בראשית • ספר שמות • ספר ויקרא • ספר במדבר • ספר דברים
מטתו של עוג, המתוארת בפרשה: "הִנֵּה עַרְשׂוֹ עֶרֶשׂ בַּרְזֶל, הֲלֹה הִוא בְּרַבַּת בְּנֵי עַמּוֹן תֵּשַׁע אַמּוֹת אָרְכָּהּ וְאַרְבַּע אַמּוֹת רָחְבָּהּ בְּאַמַּת אִישׁ"
אלכסנדרה ברק

| --- | --- |

 לידה:  25 באוגוסט 1988 (בת 36) איזלינגטון, לונדון, אנגליה
 שם לידה:  אלכסנדרה אימלדה סיסיליה אוון ברק
 מוקד פעילות:  הממלכה המאוחדת 
 תקופת הפעילות:  מ-2005
 מקום לימודים:  Elizabeth Garrett Anderson School 
 עיסוק:  זמרת, כותבת שירים, רקדנית, דוגמנית
 סוגה:  פופ, דאנס-פופ, R&B
 שפה מועדפת:  אנגלית 
 חברת תקליטים:  אפיק רקורדס, RCA, Syco Music
 AlexandraBurke.com
 פרופיל ב-IMDb
 
אלכסנדרה אימלדה סיסיליה אוון בֶּרק (באנגלית: Alexandra Imelda Cecelia Ewen Burke, נולדה ב-25 באוגוסט 1988) היא זמרת-יוצרת אנגלייה. התפרסמה עקב זכייתה בעונה החמישית של תוכנית המציאות "The X Factor". ברק חתומה על חוזה הקלטות עם חברת אפיק רקורדס ועם תקליטי RCA.
ביוגרפיה > שנותיה הראשונות

ברק נולדה באיזלינגטון בשנת 1988. אמה היא מליסה בל שהייתה זמרת בעברה וחברה בלהקה הנקראה "Soul II Soul". לברק אחות בשם צ'נסי ושני אחים בשם דייוויד וארון. הוריה התגרשו בשנת 1992. ברק למדה שיעורי ריקוד מגיל חמש. בגיל 12 נכנסה לתחרות כישרונות שנקראה "Star for a Night".
קריירה > 2005–2008: The X Factor

ברק נבחנה לעונה השנייה של האקס פקטור אך נפסלה במהלך שלבי המיון ובאותה עונה ניצח בסוף הזמר שיין וורד. לאחר מכן לקחה ברק שיעורי פיתוח קול ושירה מקצועית והתקבלה לעונה החמישית והודרכה על ידי השופטת שריל קול. ב-13 בדצמבר 2008 נערך הגמר של התוכנית ובו זכתה ברק במקום הראשון עם למעלה משמונה מיליון קולות. בגמר שרה ברק את השיר "Hallelujah" של הזמר לאונרד כהן. לאחר מכן השיר יצא לאור כסינגל הראשון שלה והגיע לראש המצעדים.
קריירה > 2009–2010: Overcome

בפברואר 2009 חתמה ברק על חוזה הקלטות עם חברת אפיק רקורדס. ב-12 באוקטובר 2009 הופץ הסינגל השני מהאלבום, שיתוף פעולה עם הזמר פלו ריידה שנקרא "Bad Boys". השיר הגיע למקום הראשון בממלכה המאוחדת. שבוע לאחר יציאת הסינגל השני, בתאריך ה-19 באוקטובר יצא אלבום הבכורה של ברק שנקרא Overcome האלבום זכה להצלחה רבה והגיע למקום הראשון בממלכה המאוחדת ונמכר בלמעלה ממיליון וחצי עותקים ברחבי העולם. הסינגל השלישי מהאלבום היה "Broken Heels" שהופץ ב-18 בינואר 2010. ב-3 במאי שוחרר הסינגל הרביעי מהאלבום שהיה דואט עם הזמר פיטבול ונקרא "All Night Long". הסינגל החמישי שהופץ מהאלבום היה "Start Without You" שהופץ ב-31 באוגוסט 2010 והגיע למקום הראשון במצעד השירים בממלכה המאוחדת. בדצמבר 2010 הוציאה ברק את האלבום שלה בעריכה מחודשת עם רצועות חדשות אשר לא נכללו בראשון והסינגל הבא שהיא הפיצה ממנו היה החמישי והאחרון שנקרא "The Silence".
קריירה > 2011–2012: Heartbreak on Hold

ב-14 בינואר 2011, יצאה ברק לסיבוב ההופעות של האלבום הראשון שלה שנקרא "All Night Long Tour". המסע כלל 35 הופעות והסתיים ב-14 באוגוסט. לאחר סיום מסע ההופעות שלה ברק החלה לעבוד על אלבומה השני יחד עם אמנים כמו ני-יו וברונו מארס. ב-9 במרץ 2012 שחררה ברק את הסינגל הראשון מאלבומה בחדש שנקרא "Elephant". הסינגל השני מהאלבום נקרא "Let It Go" יצא לאור ב-27 במאי. אלבומה השני של ברק יצא לאור ב-4 ביוני 2012 ונקרא Heartbreak on Hold.
קריירה > 2013–הווה: The Truth Is

בסוף שנת 2012 החלה ברק לעבוד על חומרים לאלבום חדש. ב-23 בדצמבר הוציאה ברק מיני אלבום המכיל שירים של חג המולד בשם Christmas Gift.
ב-1 בספטמבר 2013, יצא המיני אלבום השני של ברוק שנקרא: NewRules#.
חיים אישיים

בשנת 2009 החלה ברק לצאת עם חבר ילדות שלה אך השניים נפרדו ב-2011. בסוף שנת 2011 החלה ברק לצאת עם ג'רמיין דפו שחקן ב-טוטנהאם הוטספר אך השניים נפרדו לאחר כמה חודשים.
דיסקוגרפיה > אלבומי אולפן

2009: Overcome
2012: Heartbreak on Hold
2018: The Truth Is
דיסקוגרפיה > מיני-אלבומים

2012: Christmas Gift
2013: NewRules#
2015: Renegade
דיסקוגרפיה > אלבומי אוסף

2021: Hallelujah
הופעות > סיבובי הופעות

2009: The X Factor Live Tour
2011: All Night Long Tour
2013: Lady Sings the Blues
2015: Alexandra Burke at Jazz Café
2018: The Truth Is Tour
לואיס תאובלד

| --- | --- |

 לידה:  2 באפריל 1688 סטיבנברג, הממלכה המאוחדת 
 פטירה:  18 בספטמבר 1744 (בגיל 56) לונדון, ממלכת בריטניה הגדולה 
 מדינה:  ממלכת בריטניה הגדולה 
 שפות היצירה:  אנגלית 
 
לואיס תאובלד (באנגלית: Lewis Theobald;‏ 2 באפריל 1688 (הטבלה) - 18 בספטמבר 1744) היה מחזאי ועורך ספרותי אנגלי. העורך השיטתי הראשון של מחזות ויליאם שייקספיר (שגם נטל לעצמו חירויות רבות בעריכתם). הטקסטים של מחזות שייקספיר בעריכתו שימשו להצגה בימתית לאורך כמאה שנה, עד שנערכו עריכות המבוססות על כתבי היד המקוריים ודפוסים מוקדמים.
חייו ויצירתו

תאובלד נולד בקנט לפטר תאובלד, עורך דין ואשתו השנייה מרי. תאובלד זכה לחינוך פרטי בתחום הלימודים הקלאסיים ובצעירותו התמחה אצל עורך-דין בלונדון. כבר כצעיר פרסם "אודה על פי פינדארוס על איחוד אנגליה וסקוטלנד" (A Pindaric Ode on the Union of Scotland and England) ב-1708 הוצג מחזהו "הכלה הפרסית" בתיאטרון דרורי ליין. ב-1714 תרגם לאנגלית את פיידרוס מאת אפלטון. שנה לאחר מכן תרגם את אלקטרה, איאס ואדיפוס המלך לסופוקלס. באותה תקופה החליט כנראה לנטוש את עולם עריכת הדין ולהתמקד במחזאות. בשנים שלאחר מכן הוצגו ארבעה מחזות שלו בתיאטרון דרורי ליין, Harlequin Sorcerer (1725), Apollo and Daphne (1726), The Rape of Proserpine (1727), ו-Perseus and Andromeda (1730), בשיתוף פעולה עם המלחין יוהאן ארנסט גאליארד.
תרומתו לעולם השייקספירי החלה ב-1726 עם פרסומו של הקובץ Shakespeare Restored, שכותרת המשנה שלו הייתה "מדגם של טעויות רבות, אשר הוכנסו או הושמטו על ידי מר פופ במהדורה שלו; בכוונה לא רק לתקן את המהדורה האמורה, אלא לשחזר את הקריאה הנכונה של שייקספיר בכל המהדורות מעתה ולהבא". המהדורה של פופ אכן לא הייתה ביקורתית ונפלו בה טעויות רבות, אשר חלקן הוכנסו על ידיו במטרה "להחליק" את הטקסט וחלקן טעויות במקור בו השתמש (בעיקר מהדורת הפוליו הראשונה) ומהן התעלם. אכן, בהדפסה הנוספת של מהדורת פופ למחזות שייקספיר (1728), שולבו רבים מתיקוניו של תאובלד, על אף טענתו של פופ בהקדמה שהוא כמעט לא שילב במהדורתו את התיקונים של תאובלד. בשנת 1733 הוציא תאובלד מהדורה משלו לכל כתבי שייקספיר בשבעה כרכים בהוצאתו של ג'ייקוב טונסון, בעל הזכויות הרשמי להוצאת כתבי שייקספיר. מהדורה זו, שנסמכה על קריאה ביקורתית של מהדורת הפוליו הראשונה ומהדורת הפוליו השלישית ומהדורות הקוורטו השונות של המחזות, הייתה למהדורה המוסמכת, הנפוצה ונחשבה לאמינה ביותר למשך עשרות שנים. תאובלד ערך שינויים בטקסטים שהיו מוכרים עד זמנו, בתואנה של תיקון טעויות. עם זאת, על אף הצהרתו שהוא "מחזיר עטרה ליושנה" לאחר עיוותיו של פופ, הוא שילב בטקסט שלו שינויים פואטיים שערך אלכסנדר פופ, מבלי להודות בכך. בהמלך ליר, למשל, הכניס תאובלד שינויים רבים ביחס לטקסט מהדורות הקוורטו והפוליו שהיו לפניו על מנת "לשפר" או "לתקן" את שייקספיר ולהפוך אותו לנהיר לקהל, גם במחיר השמטת קטעים או הכנסת מילים שלא היו בטקסט המקורי.
לקריאה נוספת

Margaret J. M. Ezell, "'The Great Business of Poetry’: Poets, Pastoral, and Politics, The Oxford English Literary History: Volume V: 1645-1714: The Later Seventeenth Century pp. 472–502
Carly Watson, "From Restorer to Editor: The Evolution of Lewis Theobald's Textual Critical Practice", The Library, Volume 20, Issue 2, June 2019, pp. 147–171
הערות שוליים

↑  Margaret J. M. Ezell, "'The Great Business of Poetry’: Poets, Pastoral, and Politics, The Oxford English Literary History: Volume V: 1645-1714: The Later Seventeenth Century
↑  Carly Watson, "From Restorer to Editor: The Evolution of Lewis Theobald's Textual Critical Practice", The Library, Volume 20, Issue 2, June 2019, pp. 147–171. בפרט ראו שם ליד fig. 1
| --- | --- |
בקרת זהויות :  NLI: 987007441044705171  BnF: cb119983234 (data)  CiNii: DA02783281  GND: 118801813  ISNI: 0000 0000 8081 6018  LCCN: n50081904  NLA: 35876925  NTA: 071348549  SNAC: w6rz0nsg  SUDOC: 031481302  Trove: 1127223  VIAF: 2479987   WorldCat (עם VIAF): 2479987
איים אבודים

ערך זה עוסק בסדרת טלוויזיה. אם התכוונתם לסרט קולנוע בשם זה, ראו .
| --- | --- |

 סוגה:  דרמה לילדים
 יוצרים:  מייקל לורנס
 שחקנים:  טוני יוז ג'יין ואליס רוברט אדגינגטון אמנדה מא כריס בנאוד מרגרט נלסון  רודני בל ריק האטון רון האדריק רון בלאנשארד וואלאס איטון ווילי פנל קורנליה פרנסס פרנק גאלאכר מייקל הווארד דון פאסקו
 ארץ מקור:  אוסטרליה 
 מספר עונות:  1 
 מספר פרקים:  26 
 הפקה
 הפצה:  CBS מדיה ונצ'רס 
 אורך פרק:  26 דקות
 שידור
 רשת שידור:  הטלוויזיה הלימודית (ישראל)
 תקופת שידור מקורית:  1 בינואר 1976 – 1 בדצמבר 1976
 קישורים חיצוניים
 דף התוכנית ב-IMDb
 
איים אבודים (באנגלית: The Lost Islands) היא סדרת טלוויזיה אוסטרלית בת 26 פרקים שהופקה בשנות השבעים ושודרה לראשונה באוסטרליה ב-1 בינואר 1976.
הסדרה הייתה הפקה משותפת של הערוץ המסחרי Ten Network עם חברת סרטי פרמאונט.
בישראל שודרה הסדרה בתחילת שנות ה-80 בשעות אחר הצהריים, לאחר מכן בטלוויזיה הלימודית במסגרת הרצועה היומית בשעות הבוקר בחופש הגדול, ולאחר מכן שודרו פרקים ממנה בתוכנית "רואים 6/6" ששודרה בטלוויזיה החינוכית.
עם השנים זכתה הסדרה למעמד של סדרת פולחן בישראל, בעיקר משום שהסדרה שודרה בשידורים חוזרים רבים במשך שנים רבות בשידורי חופשת הקיץ של הטלוויזיה החינוכית, כפי שהדבר בא לידי ביטוי בסרט הנושא את שם הסדרה.
עלילה

סופת הוריקן כמעט מטביעה בלב ים אונייה שעל סיפונה 40 נערים מרחבי העולם. 35 נערים מצליחים להיחלץ מהאונייה בסירות הצלה, אולם בשל הבהלה חמישה נערים נותרים באונייה. הסערה סוחפת את האונייה אל שני איים לא מוכרים המאוכלסים בצאצאים של אנשים שהגיעו לשם בנסיבות דומות כ-200 שנה קודם לכן.
האי הראשון, הקרוי טאמבו, נשלט על ידי רודן אלמותי בן 200 שנה המכונה ה-Q, אשר הגיע לאי באחת מאותן אוניות שהיו בדרכן לאוסטרליה. במוקד האי קיים עמק בו חיים צאצאי צוות האונייה המקורית, בסגנון חיי קהילה קולוניאלית של המאה ה-18. הרודן עושה הכל על מנת ללכוד ולחסל את חמשת בני הנוער מן העולם החיצון, המהווים בעיניו איום לשלטונו.
האי השני, הקרוי מאלו, שוכן בקרבת האי טאמבו, קטן יותר בגודלו ושומם. הרודן Q משתמש במאלו כמחנה עבודה, שאליו נשלחים האסירים ובלגונה שבאי הם נאלצים לצלול ולהשיג "אצה כחולה" נדירה המזוקקת בהמשך לאבקה בה משתמש Q כדי להאריך את חייו.
הילדים מפתחים קשרי ידידות וחברות עם חלק מן המקומיים. בפרק האחרון בסדרה מצליחים ה"זרים" לשכנע את תושבי הכפר למרוד בראש הממשלה וב-Q ומצליחים לסלקם מן הכפר ללא שפיכות דמים. חמשת הזרים מצטרפים לכפר וג'רמיה, משרתו לשעבר של הרודן, נבחר לתפקיד ראש הכפר.
שחקנים

טוני יוז - טוני
ג'יין ואליס - אנה
רוברט אדגינגטון - דייוויד
אמנדה מא - סו יינג
כריס בנאוד - מארק
מרגרט נלסון - הלן מרגרט קווין
רודני בל - אהרון ג'יימס קווין
ריק האטון - ראש הממשלה רופוס קוואד
רון האדריק - ה-Q
רון בלאנשארד - קוול
וואלאס איטון - מנהל בית הספר קווילטר
ווילי פנל - ג'רמיה קוויזל
קורנליה פרנסס - אליזבת' קווין
פרנק גאלאכר - קוויג
מייקל הווארד - ג'ייסון קווין
דון פאסקו - אדם קווין
לטויה לאקט

| --- | --- |

 לידה:  11 במרץ 1981 (בת 43) יוסטון, טקסס, ארצות הברית
 מוקד פעילות:  ארצות הברית 
 תקופת הפעילות:  מ-1993 
 מקום לימודים:  בית הספר התיכון לאמנויות המופע ולאמנות ויזואלית 
 סוגה:  R&B ‏•‏‏ נשמה
 שפה מועדפת:  אנגלית 
 חברת תקליטים:  קולומביה (1997–2000) ‏•‏‏ קפיטול (2002–2012) ‏•‏‏ eOne מיוזיק (2013–הווה)
 www.letoya.net
 פרופיל ב-IMDb
 
לטויה לאקט (באנגלית: LeToya Luckett; נולדה ב-11 במרץ 1981) היא שחקנית וזמרת R&B אמריקאית. התפרסמה בזכות חברותה בדסטיניז צ'יילד, להקה פופולרית שקמה בשנות ה-90 ונחשבת לאחת מלהקות הבנות הנמכרות ביותר. כחברה בלהקה הוציאה ארבעה סינגלים שנכנסו לעשרת השירים הפותחים בבילבורד הוט 100: "No, No, No",‏ "Bills, Bills, Bills",‏ "Say My Name" ו-"Jumpin', Jumpin'" וזכתה בשני פרסי גראמי. בעשור הראשון של המאה ה-21, לאחר פרישתה מהקריירה הקבוצתית, פתחה לאקט בקריירת סולו, וחתמה חוזה הקלטות עם חברת התקליטים קפיטול רקורדס. אלבום הבכורה שלה, LeToya, שיצא לאור בשנת 2006, הגיע למקום הראשון בבילבורד 200, וזכה לתואר פלטינה על ידי איגוד תעשיית ההקלטות האמריקאי.
הסינגל המוביל של אלבום הבכורה שלה, "Torn" הגיע ל-40 השירים הפותחים במצעד הבילבורד הוט 100. היא זכתה בפרס כותב השירים הטוב ביותר מהאגודה האמריקאית למלחינים, מחברים ומוציאים לאור ב-2006, והייתה מועמדות לפרס פריצת השנה בטקס פרסי NAACP Image.‏ בשנת 2009 פורסם האלבום השני שלה, Lady Love, שהגיע למקום הראשון במצעד אלבומי ה-R&B/היפ-הופ.
לאקט פיתחה במקביל גם את קריירת המשחק שלה, לאחר שקיבלה תפקיד ראשי בסרט Preacher's Kid. בנוסף, הייתה חלק מהקאסט של "קילרים" ו-From the Rough, וכיכבה בעונה השנייה של סדרת הטלוויזיה מבית היוצר HBO Treme, ובעונה השלישית של התוכנית Single Ladies של VH1. היא חזרה לעולם המוזיקה בשנת 2017, כשהוציאה את האלבום Back 2 Life. הוא הגיע למקום הרביעי במצעד האלבומים העצמאיים. לאלבום קדמו שני סינגלים "Back 2 Life" ו-"Used To".
שנותיה הראשונות

לאקט נולדה ב-11 במרץ 1981 ביוסטון שבטקסס. יש לה אח שצעיר ממנה בשם גאווין. כילדה שרה במקהלה הראשית של הכנסייה הבפטיסטית המקומית ברנטווד. בנוסף, לקחה שיעורי פיתוח קול תחילה עבור קריירת האופרה שתכננה עבורה. אביה, שהיה גם זמר, היה גאה מאוד בכישרונותיה של לאקט, ודחף אותה להמשיך בכיוון המוזיקלי בה בחרה להתמקד. לאקט הופיעה בפעם הראשונה בחייה בגיל 5. זמן קצר לאחר מכן הצטרפה למקהלת הילדים בבית ספרה, והחלה להופיע בהצגות שהועלו שם. יום אחד הצטרפה לכיתתה ילדה חדשה, ביונסה נואלס, שלימים הפכה לחברתה הטובה. נואלס הציעה ללאקט שתצטרף ללהקה שלה ושל קלי רולנד ולטבייה רוברסון. היא נקראה אז "גירלז טיים", ונוהלה על ידי אביה של נואלס, מתיו.
קריירה מוזיקלית > 1990–2000: דסטיניז צ'יילד

במרוצת שנותיה הראשונות בקריירת המוזיקה שלה שונה שמה של הלהקה מספר פעמים: "Somethin' Fresh",‏ "Cliché",‏ The Dolls", ו-"Destiny".‏ תחת השם האחרון הוחתמה אצל אלקטרה רקורדס. כמה חודשים לאחר מכן, טרם הוצאת אלבום בכורה, פרשו הבנות מחברת התקליטים עקב סכסוכים על אופיה של הלהקה המתפתחת. מתיו ניהל משא ומתן בדבר חתימת הלהקה בקולומביה רקורדס. לפני העסקה הקליטו חברותיה מספר רצועות באוקלנד שבקליפורניה בהפקת ד'וויין ויגינס מ-Tony! Toni! Toné!. בשנת 1997, לאחר כמה ניסיונות בה ראו מנהלי חברת התקליטים את הפוטנציאל המסחרי הגבוה שהיה לבנות, נכללה הרצועה "Killing Time" בפסקול של "גברים בשחור". בהמשך אותה השנה הוחתמה בקולומביה, תחת השם "דסטיניז צ'יילד". נואלס הייתה הסולנית הראשית, רולנד סולנית משנה ולאקט ורוברסון זמרות רקע. בתחילת 1998 פורסם אלבום הבכורה המשותף שלהן, Destiny's Child, בו נכללו הסינגלים "No, No, No" ו-"With Me". מאוחר יותר ב-1998 "Get on the Bus" נכלל בפסקול Why Do Fools Fall in Love.
לאחר הצלחת אלבום הבכורה שלהן התכנסו במהירות בנות הלהקה יחד עם מפיקים חדשים, דוגמת קווין בריגס ורודני ג'רקינס, באולפני הקלטות שונים. הם כתבו והקליטו את האלבום השני שלהן, The Writing's on the Wall, שהפך לאלבום הנמכר ביותר של הלהקה. עם יציאתו נכנס למצעד הבילבורד 200 במקום החמישי ולמצעד ה-R&B במקום השני.‏ "Bills, Bills, Bills" פורסם ב-1999 כסינגל המוביל מתוך האלבום, והגיע למקום הראשון בבילבורד הוט 100 – שירה הראשון של הקבוצה שמגיע להישג זה. The Writing's on the Wall יוחס לימים לאלבום הפריצה של דסטיניז צ'יילד, שכן מאז הפכו למפורסמות גם בקהלי יעד אחרים מאירופה ומארצות הברית, כמו יפן. ב-14 בדצמבר 1999 איימו לאקט ורוברסון בפני מנהל הלהקה על כוונתן לעזוב אותה בטענה שהוא שמר לעצמו נתח גבוה מדי מרווחיה של הדסטיניז צ'יילד והעדיף את נואלס ורולנד על פניהן. על-אף שלא התכוונו מעולם לעזוב את הקבוצה גילו רוברסון ולאקט, כשהווידאו קליפ של "Say My Name", הסינגל השלישי מ-The Writing's on the Wall פורסם, שהוחלפו על ידי שתי בנות. לפני הקרנת הבכורה של הקליפ הכריזה ביונסה ב-TRL כי לאקט ורוברסון החליטו לעזוב את הלהקה, ואת מקומן תפסו מישל ויליאמס ופרה פרנקלין. ב-21 במרץ 2000 הגישו שתי הבנות תביעה משפטית נגד מתיו ושתי חברותיהן ללהקה לשעבר בגין הפרת הצהרות נאמנות וחוזי שותפות שנחתמו בין הצדדים. בעקבות כניסתן של הערכאות ביזו שני הצדדים במשפט זה את זה בכלי התקשורת. לקראת סוף שנת 2000 ביטלו רובסון ולאקט את חלק התביעה שלהן נגד נואלס ורולנד לאחר שהושגה פשרה ביניהן. אולם השתיים המשיכו במסע המשפטי שלהן נגד מתיו. במסגרת ההסכם בין הבנות נאסר על שני הצדדים לדבר זה על זה בפרהסיה.
קריירה מוזיקלית > 2001–2008: קריירת סולו, LeToya

לאחר עזיבתן רוברסון ולאקט זכו בשני פרסי גראמי על תרומתן ל-"Say My Name". לאחר מכן הקימו להקה בשם "אנג'ל", יחד עם שתי בנות נוספות: נתי קווינונס וטיפני באודוין. בשנת 2000 ערכה לינדה קייסי, אמם של בריאן וברנדון מ-Jagged Edge, חיפשה אחר אמנים מוזיקליים חדשים בקונטיקט, שיצטרפו לאנג'ל. היא ביצעה זאת באמצעות תחרות כישרונות, שבסופה נבחרה נטשה ראמוס. בגלל פערים בין רצונה האישי לרצונן של שאר חברות הלהקה עזבה ראמוס אותה. לפני שעזבה הכירה לבנות את נתי קווינונס, והן החליטו לצרפה ללהקה. בפברואר 2001 אנג'ל קיבלה מועמדות לפרסי גראמי. מאוחר יותר באותה השנה הצטרפה טיפני באודוין לאנג'ל, והבנות החלו להקליט 22 רצועות דמו, שיכללו באלבום הבכורה שלהן, Heavenly.‏ אנג'ל אף הופיע בווידאו קליפ של "Where the Party At" של Jagged Ege. חברת התקליטים בהן הייתה חתומה, 581 Entertainment, נוהלה על ידי Jagged Ege, תחת סו סו דף רקורדינגס, שהייתה אז בבעלות קולומביה רקורדס. הבעלים של סו סו דף רקורדינגס החליט לעזוב את קולומביה בשל סכסוכיים כלכליים. הדבר השפיע על 581 Entertainment לרעה, רגע לפני הוצאת אלבום הבכורה של אנג'ל. בעקבות כך החליטו בנות הלהקה לפרוש, והוצאת האלבום נגנזה. לימים הרצועות הודלפו לאתרי אינטרנט שונים.
לאחר מכן הצטרפה לאקט לנונטיימם, חברת הפקות שבסיסה באטלנטה. יחד איתה הקליטה חמש רצועות דמו ושלחה אותן לקפיטול רקורדס. מאוחר יותר ב-2003 חתמה עם קפיטול חוזה הקלטות. הסינגל הראשון שלה מתוך אלבום הבכורה שלה, "U Got What I Need", יצא לאור ב-2004 ואחריו פורסם הסינגל השני "All Eyes on Me" ב-2005. LeToya פורסם במלואו ביולי 2006, והגיע למקום הראשון בבילבורד 200 ובמצעד אלבומי ה-R&B/היפ-הופ. חודש לאחר מכן קיבל על נתוני מכירותיו תואר זהב, ועד דצמבר אותה השנה קודם לתואר פלטינה על ידי איגוד תעשיית ההקלטות האמריקאי. לאקט וביונסה הפכו לחברות הדסטיניז צ'יילד היחידות שאלבום סולו שלהן הגיע למקום הראשון בבילבורד 200 ואף קיבל תואר פלטינה.
האלבום הוא הפקת R&B עם מוטיביים מז'אנר ההיפ הופ. בין מפיקי האלבום נמנים ג'רמיין דופרי, סקוט סטורץ', טדי בישופ ובי קוקס. בנוסף, מספר הופעות אורחות של סלים ת'אג, מייק ג'ונס, פול וול ובאן בי. "All Eyes on Me" נבחר במקור להתפרסם כסינגל הבכורה של לאקט. אולם לבסוף יציאתו כסינגל נגנזה, ו-"Torn" תפס את מקומו. "Torn" פורסם במרץ 2006 והפך לבלדה מוכרת בז'אנר ה-R&B. הוא אף הגיע למקום השני במצעד שירי ה-R&B/היפ-הופ.
על-אף ש-"Torn" המשיך בהצלחתו במצעדי הפזמונים, הסינגל השני שלה, "She Don't", פורסם לרדיו. הווידאו קליפ הרשמי שלו הוקרן לראשונה ב-Access Granted של BET ביולי 2006, בהשתתפות סלים ת'אג. הוא זכה להצלחה מתונה, והגיע למקום ה-17 במצעד שירי ה-R&B/היפ-הופ. בנובמבר יצא הסינגל השלישי שלה. לפי מגזין הבילבורד, "Obvious" היה אמור להצליח מבחינה מסחרית. אולם בעקבות המיזוג של קפיטול רקורדס ושל וירג'ין רקורדס כל כספי הקידום שהושקעו לשיר הוקפאו. לאקט אף הוכתרה לאחת מהאמנים החדשים הטובים ביותר שפרצו ב-2006. סדרת ריאליטי בת שלושה חלקים על לאקט ועל חוויותיה במהלך סיבוב ההופעות הראשון שלה הופקה על ידי BET ושודרה בחודשים מאי–יולי.
ביולי 2006 הודיע כי אלבומה הקרוב ייקרא Lady Love. ב-10 בדצמבר 2007 דלפה הרצועה "Swagger", שנכללה במהדורה היפנית של האלבום, באינטרנט. בשנת 2008 הופיע לאקט בסינגל "I Miss You".
קריירה מוזיקלית > 2009–2013: Lady Love

אלבום הסולו השני של לאקט יצא ב-25 באוגוסט 2009. ההפקה של Lady Love החלה במקור בשנת 2007, והוא תוכנן להתפרסם מספר פעמים בשנת 2008. המועדים נדחו מספר פעמים עקב המיזוג של קפיטול רקורדס ווירג'ין רקורדס. בתחילת 2009 הוכרז תאריכו הרשמי של פרסום האלבום, 19 במאי. אולם זה נדחה פעם נוספת ל-16 ביוני, ולבסוף הוחלט על 25 באוגוסט. הוא יצא לאור בפורמט תקליטור וסטרימינג. "Not Anymore", הסינגל המוביל שלו, הופק על ידי ברי מייג'ור ונה-יו. הוא לא נכנס לבילבורד הוט 100, אך הגיע בשיאו למקום ה-18 במצעד שירי ה-R&B/היפ הופ. הווידאו קליפ פורסם ב-13 בפברואר.‏ "She Ain't Got...", הסינגל השני מתוך האלבום, הופק על ידי קורי בולד ונכתב על ידי לאקט, אנדרה מריט, כריס בראון ובולד. הוא הפך לסינגל הראשון של לאקט שנושא תווית השגחת הורים, המזהירה על חומרים שעשויים להיות בעלי מסר מיני. הוא הגיע לשיאו במקום ה-39 במצעד השירים הקצביים. בנוסף, הגיע למקום ה-49 ביפן הוט 100. הווידאו קליפ, בבימויו של בריאן ברבר, צולם ב-3 ביוני 2009, והוקרן בבכורה ב-Yahoo Music ב-30 ביוני. "Regret", בהשתתפותו של לודאקריס, פורסם כסינגל השלישי מתוך האלבום. הוא הגיע בשיאו למקום השמיני במצעד שירי ה-R&B/היפ הופ ונכנס לבילבורד הוט 100 במקום המאה. דורג במקום השישי ברשימת "שירי ה-R&B המובילים של 2009. "Good To Me", שהופק על ידי טנק, פורסם כסינגל הרביעי והאחרון. הוא לא זכה להצלחה.